ભારત અને મ્યાનમાર વચ્ચેના સંબંધોમાં આ જે નવું પ્રકરણ ઉમેરાયું છે તે ઐતિહાસિક છે ને તેનાં મૂળ એક વરસ પહેલાં આપણા વડાપ્રધાન નરેન્દ્ર મોદી મ્યાનમારની યાત્રાએ ગયેલા ત્યારે જ નંખાઈ ગયેલાં. મોદીની મ્યાનમાર યાત્રા દરમિયાન બંને દેશો વચ્ચેના સંબંધો વધુ ગાઢ બનાવવા માટે ૧૧ મહત્ત્વના કરાર કરવામાં આવ્યા હતા. મોદી અને મ્યાનમારનાં સ્ટેટ કાઉન્સિલર આંગ સાન સુ કીની હાજરીમાં દરિયાઈ સુરક્ષા સહયોગ વધારવા, દ્વિપક્ષીય વેપાર વધારવા, શિપિંગ ક્ષેત્રે વિવિધ માહિતી પૂરી પાડવા, મ્યાનમારમાં રાષ્ટ્રીય સ્તરનું ચૂંટણી પંચ રચવા, ૨૦૨૦ સુધી બંને દેશોના સાંસ્કૃતિક કાર્યક્રમોનું આયોજન કરવા, બંને દેશની પ્રેસ કાઉન્સિલ વચ્ચે સહયોગ વધારવા, આઈટી સ્કિલ વધારવા સેન્ટર સ્થાપવા, મેડિકલ પ્રોડક્ટ નિયમન માટે સહયોગ સાધવા, મહિલા પોલીસને તાલીમ માટે સહયોગ વધારવા સહિતના કરાર કર્યા હતા. આ કરારની દિશામાં આગળ વધવા જ હવે બંને દેશોએ સરહદો ખુલ્લી મૂકી છે.